ชาติอาหรับเล็งตั้งกองกำลังร่วม รับมือภัยคุกคามในภูมิภาค
สำนักข่าวต่างประเทศรายงานว่า ประธานาธิบดี อับเดล ฟัตตอห์ อัล-ซิซี แห่งประเทศอียิปต์ กล่าวในการปิดประชุมสุดยอดผู้นำประเทศสมาชิก สันนิบาตอาหรับ ซึ่งจัดขึ้นเมื่อวันเสาร์และอาทิตย์ ที่เมืองชาร์ม เอล-ชีคห์ ประเทศอียิปต์ ว่า ผู้นำชาติอาหรับเห็นชอบร่วมกันว่าจะจัดตั้ง กองกำลังร่วม ขึ้นมาเพื่อต่อสู้กับภัยคุกคามในภูมิภาค ท่ามกลางสถานการณ์ความไม่สงบในเยเมนและลิเบีย,ผู้นำอียิปต์ระบุว่า คณะกรรมการระดับสูงจะจัดการเรื่องการวางโครงสร้างและกลไกของกองกำลังร่วม ภายใต้การดูแลของเสนาธิการกองทัพชาติอาหรับ ขณะที่เจ้าหน้าที่ของอียิปต์เปิดเผยต่อสื่อว่า กองกำลังร่วมดังกล่าวอาจประกอบด้วยทหารราบชั้นยอดจำนวนประมาณ 40,000 นาย และได้รับการสนับสนุนจากเครื่องบินรบ, เรือรบ และรถเกราะเบา,อย่างไรก็ตาม สำนักข่าว เอพี รายงานว่า ไม่ใช่ทุกประเทศในชาติสมาชิกสันนิบาตอาหรับทั้ง 21 ชาติ ที่จะต้องส่งทหารเข้าร่วมกองกำลังร่วมนี้ โดยนายซาเมห์ ชูครี รัฐมนตรีว่าการกระทรวงต่างประเทศแห่งอียิปต์ระบุว่า การส่งทหารจะเป็นไปด้วยความสมัครใจ และต้องมีอย่างน้อย 2 ประเทศเข้าร่วมจึงจะสามารถจัดตั้งกองกำลังร่วมได้,ทั้งนี้ แนวทางการจัดตั้งกองกำลังร่วม เกิดขึ้นในขณะที่กลุ่มพันธมิตรซึ่งนำโดยประเทศซาอุดีอาระเบีย กำลังดำเนินการโจมตีทางอากาศใส่กลุ่มกบฏ ฮูธิ ซึ่งก่อการลุกฮือในประเทศเยเมน จนทำให้ประธานาธิบดีต้องหลบหนีออกจากเมืองหลวง และต้องขอความช่วยเหลือทางทหารจากซาอุดีอาระเบีย.
ผู้นำชาติอาหรับเห็นชอบร่วมกันว่าจะจัดตั้งกองกำลังร่วมขึ้นมาเพื่อต่อสู้กับภัยคุกคามในภูมิภาค ท่ามกลางสถานการณ์ความไม่สงบในเยเมน
ประธานาธิบดี,อับเดล ฟัตตอห์ อัล-ซิซี,อียิปต์,ประชุมสุดยอด,สันนิบาตอาหรับ,เมืองชาร์ม เอล-ชีคห์,กองกำลังร่วม,ภัยคุกคาม,ความไม่สงบ,เยเมน,ซาอุดีอาระเบีย,โจมตีทางอากาศ,กบฏฮูธิ,ข่าว,ข่าวต่างประเทศ,ไทยรัฐออนไลน์,สงคราม,สู้รบ,ความไม่สงบในประเทศ